Վերա Սոնգվե

Վերա Սոնգվե (, ), կամերունցի տնտեսագետ, բանկային բնագավառի գործադիր պաշտոնյա։ 1998 թվականից աշխատել է Համաշխարհային բանկում, 2015 թվականին դարձել է Միջազգային ֆինանսական կորպորացիայի Արևմտյան և Կենտրոնական Աֆրիկայի տարածաշրջանային տնօրենը։

Կենսագրություն 
Սոնգվեն մեծացել է Կամերունի հյուսիսում գտնվող Բամենդա քաղաքում։ Սովորել է տեղի պետական կաթոլիկ դպրոց համարվող Տիրամայր Լուրդեսի քոլեջում, ընդգրկվել է տեղական անգլախոս էլիտայում։ Ավարտել է Բելգիայի Լուվենի կաթոլիկ համալսարանը մաթեմատիկ տնտեսագետի որակավորմամբ, այնուհետև մեկնել է ԱՄՆ, շուրջ երեք տարի աշխատել է Միչիգանի համալսարանում, այնուհետև Մինեապոլիսի դաշնային պահուստային բանկում, միաժամանակ եղել է Հարավային Կալիֆորնիայի համալսարանի այցելու պրոֆեսոր։ 1998 թվականին միացել է Համաշխարհային բանկի թիմին, աշխատել է Աղքատության կրճատման և տնտեսական կառավարման բաժնում (PREM, Մարոկո, Թունիս)։ Հետագա տարիների ստանձնել է մի շարք պաշտոններ Արևելյան Ասիայի և Խաղաղօվկիանոսյան տարածաշրջանի Աղքատության կրճատման և տնտեսական կառավարման բաժնում։

2011-2015 թվականներին եղել է Համաշխարհային բանկի օպերացիոն կառավարիչ Կաբո Վերդեում, Գամբիայում, Գվինեա Բիսաուում, Մավրիտանիայում։ 2015 թվականի հուլիսին նշանակվել է Միջազգային ֆինանսական կորպորացիայի Արևմտյան և Կենտրոնական Աֆրիկայի տարածաշրջանային տնօրեն։

2011 թվականին ներգրավվել է Africa 2.0 նախաձեռնության մեջ, որի նպատակն է համախմբել երիտասարդ աֆրիկացիներին մայրցամաքի տնտեսական զարգացման նպատակով։ Սոնգվեն Բրուկինգս ինստիտուտի գիտաշխատող է։ 2013 թվականին Forbes-ը նրան համարել է «Աֆրիկայի 20 ազդեցիկ կանանցից» մեկը և նույն տարում Միջազգային քաղաքական և գեոտնտեսական Choiseul գիտահետազոտական ինստիտուտը նրան ընտրել է որպես «Աֆրիկայի գալիք առաջնորդներից»։ 2014 թվականին African Business Review-ն Սոնգվեին բնութագրել է որպես «Աֆրիկայի 10 բիզնես կին առաջնորդներից մեկը»։ 2015 թվականին Սոնգվեն համագործակցել է նորաստեղծ Tony Elumelu Entrepreneurship Programme ծրագրի հետ, որը երաշխավորում է 100 միլիոն դոլար աֆրիկյան սկսնակ ընկերությունների համար։

Ծանոթագրություններ 

Կամերունցի կին տնտեսագետներ
Միչիգանի համալսարանի շրջանավարտներ
Կամերունցի գործարարներ